ตั้งกองทุนส่งเสริมศก.สร้างสรรค์ให้"สุรนันทน์"คุม
ครม.สั่งเลิก “กองทุนเศรษฐกิจสร้างสรรค์” ตั้ง “กองทุนส่งเสริมเศรษฐกิจสร้างสรรค์” มอบ"สุรนันทน์"เป็นดูแลเงิน
29 ม.ค. 2556

ครม.สั่งเลิก “กองทุนเศรษฐกิจสร้างสรรค์” ตั้ง “กองทุนส่งเสริมเศรษฐกิจสร้างสรรค์” มอบ"สุรนันทน์"เป็นดูแลเงิน
ที่ประชุมคณะรัฐมนตรี (ครม.) วันที่ 29 ม.ค.มีมติเห็นชอบร่างระเบียบสำนักนายกรัฐมนตรีว่าด้วยการส่งเสริมเศรษฐกิจสร้างสรรค์ และร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรีว่าด้วยกองทุนเศรษฐกิจสร้างสรรค์ พ.ศ.2554 พ.ศ.....
สาระสำคัญร่างกฎหมายทั้ง 2 ฉบับ กำหนดให้ยกเลิก “กองทุนเศรษฐกิจสร้างสรรค์” และกำหนดให้มี “กองทุนส่งเสริมเศรษฐกิจสร้างสรรค์” แทน เนื่องจากกฎหมายไม่เปิดช่องให้โอนเงินจากกองทุนเศรษฐกิจสร้างสรรค์ที่อยู่ภายใต้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) มาอยู่ที่สำนักเลขาธิการนายกฯได้ 
สำหรับกองทุนส่งเสริมเศรษฐกิจสร้างสรรค์ จะเป็นกองทุนที่อยู่ภายใต้การบริหารของคณะกรรมการส่งเสริมเศรษฐกิจสร้างสรรค์ ที่มีนายสุรนันทน์ เวชชาชีวะ เลขาธิการนายกฯ เป็นประธาน ขณะที่กองทุนดังกล่าวมีบทบาทเป็นแหล่งเงินทุนหมุนเวียนที่จะปล่อยกู้แก่ผู้ประกอบการธุรกิจสร้างสรรค์ และเป็นค่าใช้จ่ายการดำเนินการของกองทุน
รายงานข่าวระบุว่า สศช.เสนอความเห็นประกอบการพิจารณาของครม.ว่า การยุบเลิกกองทุนเศรษฐกิจสร้างสรรค์ และจัดตั้งกองทุนส่งเสริมเศรษฐกิจสร้างสรรค์ตามระเบียบสำนักนายกฯฉบับใหม่ จะไม่ทำให้เกิดความสับสน และกองทุนที่ตั้งขึ้นใหม่มีวัตถุประสงค์การทำงานกว้างขวางขึ้น ซึ่งส่งเสริมอุตสาหกรรมเศรษฐกิจสร้างสรรค์